DW Africa kyerɛ sɛ, United Arab Emirates (UAE) de ato dwa sɛ wɔde wɔn nsa ato Abibiman 20 mu nnipa a wɔrehwehwɛ sɛ wɔbɛkɔ Dubai nsrahwɛ akwantuo akwanya nkrataa so.
Bara a wɔabara saa adeɛ yi hyɛ aseɛ mprempren yi ara mu.
Saa aman a wɔabara wɔn yi ne Ghana, Sierra Leone, Sudan, Cameroon, Nigeria, Liberia, Burundi, Republic of Guinea, Gambia, Togo, Democratic Republic of Congo, Senegal, Benin, Ivory Coast, Congo, Rwanda, Burkuna Faso, Guinea Bissau, Comoros ne Uganda.
Adwumakuo ahodoɔ a wɔyɛ kaseɛ ho adwuma wɔ Germany no kyerɛ sɛ, nnyinasoɔ baako a wɔde aba abɔntene wɔ wei ho ne sɛ, nnipa a wɔgye saa krataa yi sɛ wɔreba nsrahwɛ no mu pii tena hɔ boro sɛdeɛ ɛsɛ sɛ anka ɛyɛ wɔ ɔman no mu yɛ adwuma a wɔmfa mmara kwan so, ɛnna wɔmpɛ kwan bi mfa so mma mmara mma wɔ ho kwan wɔ ɛhɔ asetena no ho.
Wei asi ɛsiane sɛ Adwumakuo a ɛhwɛ Aman foforɔ nsɛm so wɔ Nigeria no de too dwa bɛyɛɛ bosome nie sɛ wɔmma Nigera foɔ a wɔnnyaa mfeɛ 40 akwantuo akwanya krataa mma wɔnkɔ United Arab Emirates, sɛdeɛ wɔn man ba no kaa sɛ wɔde akwantuo mu akwanya mmara foforɔ aba, ɛnna wɔagyae  sɛ wɔde nsrahwɛ akwantuo akwanya krataa ma nnipa a wɔnnii mfeɛ 40, agye sɛ wɔn a wɔrepɛ abusua akwantuo akwannya krataa no.
Wei nnyɛ berɛ a ɛdi kan a wɔabara Ghana ne Abibiman nkaeɛ no wɔ Dubai akwantuo ho.
Emirates Wiemhyɛn adwumakuo no de too dwa Ↄpɛnimma da a ɛtɔ so 28 wɔ 2021 mu sɛ, Abibiman nnwɔtwe bi wɔ hɔ a wɔmma wɔn kwan mma wɔntu kwan mfa Dubai kɔsi berɛ bi a wɔamma berɛ pɔtee ɛsiane Covid-19 ahodoɔ no mu bi a wɔfrɛ no Omicron no trɛ nti.
Aman a na wɔkeka ho nie: Ghana, Angola, Guinea, Kenya, Tanzania, Uganda, Cote d’Ivoire ne Ethiopia.
